In nomine sanctæ et individuæ Trinitatis. Notum sit omnibus tam præsentibus quam futuris quod ego Salo de Boolli recognosco, confirmo et laudo commutationem factam inter me et monachos Pontiniacenses, scilicet quod ego Salo dono Deo et Sanctæ Mariæ et fratribus Pontiniaci quidquid habeo proprii juris, in territorio toto Creciaci et Dochei, sicut via dividit quæ de Sancto-Florentino ducit per pontem Evrolæ ad Bellam-Chalmam, et ex alia parte sicut filum Ermentionis portat, præter census et consuetudines meas; et pro his recipio in commulationem a Pontiniacensibus quidquid habent Silliniaco et Ruvreio, ex parte Walterii, filii Bertranni et Walterii Bozsacrez, qui ambo fuerunt monachi Pontiniaci; et prata insularum quæ idem Walterius, filius Bertranni, tenuit in suo dominio, sine censu suo et sine saliceto; et quidquid habent ex parte ejusdem Walterii ad Altam-Ripam, præter campum ulmi qui est inter duas vias et quartum saliceti quod habent ex parte Odelinæ ultra aquas, versus Booliacum; et quidquid habent apud Britoneriam. Hæc commutatio utrinque tali pactione firmata est ut, si aliqua contrarietas evenerit, alicui eorum, ex his rebus quas commutant, invicem se acquitabunt et manutenebunt jure. Sciant et omnes hujus cambitionis alteram cartam factam fuisse, sed in die egressionis meæ de Silliniaco ad Jerusalem in confirmatione præsentis cartæ irritam mansisse, cum enim ex prima conventione Britoneriam mihi acquitare non potuissent; recepi tandem ab eis pro omni acquitatione sexdecim libras; ita scilicet ut de eadem Britoneria, neque in nemore, neque in terra, neque in aliqua consuetudine sive quacumque calumnia adversus quemcumque hominem, nihil omnino præter censum et tertiam acquitabunt. Hoc totum, ut supra distinctum est, laudat Emelina, uxor mea, et Hugo, frater meus, et Daimbertus de Silliniaco, de cujus casamento tenui ista quæ monachis commuto; a quo etiam in casamentum recipio quæ monachi mihi commutant. Laudant etiam hoc fratres Daimberti, Burchardus et Stephanus. Hujus rei testes sunt Guido, clericus; Iterius de Merliniaco; Willelmus de Pruneto; Helias de Genesta Joviniaci; Stephanus Euneus; Stephanus Buissun; Guido de Chanei; Roscelinus de Mees. Actum apud Silliniacum, anno ab Incarnatione Domini millesimo centesimo quadragesimo tertio; Ludovico Francorum rege et Aquitanorum duce.